ANAN มั่นใจยอดโอนปีนี้ทะลุ 1 หมื่นลบ. จ่อผุดโครงการใหม่ 2 หมื่นลบ.รับตลาดอสังหาฯฟื้น
ANAN มั่นใจยอดโอนปี 64 โตทะลุ 1 หมื่นลบ. เตรียมเปิดตัวโครงการใหม่ มูลค่ากว่า 2 หมื่นลบ. หลังมองตลาดอสังหาริมทรัพย์เริ่มฟื้นหลังผ่านจุดต่ำที่สุดมาแล้ว
ANAN มั่นใจยอดโอนปี 64 โตทะลุหมื่นลบ. เตรียมเปิดตัวโครงการใหม่ มูลค่ากว่า 2 หมื่นล. มองตลาดอสังหาฯเริ่มฟื้นหลังผ่านจุดต่ำที่สุดแล้ว
5 ต.ค. 2564

นายเสริมศักดิ์ ขวัญพ่วง ประธานเจ้าหน้าที่สายงานการเงิน บริษัท อนันดา ดีเวลลอปเม้นท์ จำกัด (มหาชน) หรือ ANAN เปิดเผยว่า บริษัทฯ ยังคงเป้าครองตำแหน่งผู้นำในการพัฒนาที่อยู่อาศัยติดรถไฟฟ้าด้วยวิสัยทัศน์ที่คิดและทำเป็นรายแรกของเมืองไทยพร้อมเป็นองค์กรที่พัฒนาอย่างไม่หยุดยั้ง ซึ่งเป็นไปตามเป้าหมายที่วางไว้ทั้งในส่วนของโครงการคอนโดมิเนียม และโครงการแนวราบ โดยเมื่อไม่นานมานี้ บริษัทฯ ได้มีการประกาศเรื่องการเพิ่มทุน เพื่อเสริมสร้างความแข็งแกร่งให้บริษัทสามารถลงทุนและขยายโครงการตามแนวรถไฟฟ้า ซึ่งในขณะนี้ก็ได้รับการสนับสนุนที่ดีจากผู้ถือหุ้นรายใหญ่ในการเพิ่มเงินลงทุนดังกล่าว
นอกจากนี้ ในส่วนของมาตรการต่างๆ ที่เริ่มมีการผ่อนคลายลงทำให้คาดว่าจะมีการกลับมาของกิจกรรมทางเศรษฐกิจต่างๆ รวมทั้งในตลาดอสังหาริมทรัพย์ ที่คิดว่าได้ผ่านจุดต่ำที่สุดมาแล้ว ทำให้บริษัทมีแผนที่จะรองรับการกลับของตลาดครั้งนี้  ด้วยการเตรียมเปิดตัวโครงการใหม่เพิ่มในปี 2565 มูลค่าโครงการกว่า 20,000 ล้านบาท
ทั้งนี้ บริษัทฯ มีความพร้อมและความยืดหยุ่นในการปรับตัวเพื่อรองรับการเปลี่ยนแปลงที่เกิดขึ้นอยู่ตลอดเวลา ทั้งในด้านการพัฒนาสินค้า การขาย และการตลาดใหม่ รวมถึงการปรับเปลี่ยนรูปแบบในการเข้าถึงลูกค้าได้เป็นอย่างดี แม้ว่าจะได้รับผลกระทบจากสถานการณ์โควิดก็ตาม ส่งผลให้ ณ สิ้นไตรมาส 3 มีเงินสดมากถึง 5,700 ล้านบาท ซึ่งทำให้บริษัทฯ มีความมั่นใจในความแข็งแกร่งด้านสภาพคล่องทางการเงินที่พร้อมต่อการลงทุนที่จะขยายตัวต่อไปในอนาคต